BMW gekap oor advertensie | Maroela Media
BMW gekap oor advertensie
Die Suid-Afrikaanse Gesagsowerheid vir Reklamestandaarde (GRS) het BMW gekap oor ŉ omstrede advertensiebord van die maatskappy se Mini Cooper-motor.
Die Sowetan-koerant het Dinsdag berig die advertensiebord is buite Soweto opgerig. Die advertensie wys die buitelyne van ŉ Mini Cooper maar met ŉ groot gat waar die motor moes wees. Die woorde “Drive it like it’s stolen!” [bestuur dit asof dit gesteel is] staan oor die advertensiebord geskryf.
Twee inwoners van Soweto het ŉ klag by die GRS ingedien oor die advertensiebord en aangevoer die advertensie moedig motordiefstal, spoedoortreding en roekelose bestuur aan.
Macbeth Ngema en Candice Nene het gesê die advertensiebord is veral in swak smaak, aangesien dit naby die gebied opgerig is waar die sanger Molemo “Jub Jub” Maarohanye en sy vriend Themba Tshabalala in 2010 met Mini Coopers gejaag het en vier skoolkinders doodgery en twee ernstig beseer het. Die twee is in 2012 tot 25 jaar tronkstraf elk gevonnis. Die hof het verlede maand uitspraak voorbehou in ŉ appèlaansoek teen hul skuldigbevinding en vonnisse.
Die GRS het besluit om nie ŉ uitspraak te lewer nie, aangesien BMW onderneem het om nie die woorde: “Drive it like it’s stolen!” te gebruik nie.
Die oorspronklike advertensiebord is egter glo nadat die klagtes gelê is, gesteel en BMW het gesê die nuwe advertensiebord verwys tong in die kies na dié diefstal.
Edward Makwana, ŉ woordvoerder van BMW, het aan die koerant gesê die maatskappy verwelkom die GRS se besluit. – SAPA
Gauteng GRS Soweto
Nog drie Limpopo-burgemeesters gepos
Numsa-staking: Metropolisie waarsku JHB-motoriste
Mens kry nog mense vandag wat verstand het. Ek is dankbaae daai twee het gaan kla.
Dit wys hulle gee om vir hulle gemeenskap en al die voetgangers en bestuurders op ons paaie.